Zagreb, 7. siječnja 2020.g.

**Z A P I S N I K**

sa **74. sjednice** Povjerenstva za odlučivanje o sukobu interesa održane dana 7. siječnja 2020. godine u prostorijama Povjerenstva za odlučivanje o sukobu interesa, s početkom u 12,00 sati.

**PRISUTNI:** Nataša Novaković,Tončica Božić, Tatijana Vučetić i Davorin Ivanjek.

**Iz Ureda Povjerenstva:** Ivan Matić.

**ODSUTNA:** Aleksandra Jozić-Ileković.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu. Predsjednica Povjerenstva predlaže usvajanje zapisnika s ranije sjednice. Zamjenik predsjednice Povjerenstva Davorin Ivanjek predlaže da se zapisnik sa 73. sjednice usvoji na slijedećoj sjednici kada za to bude prisutna potrebna većina. Utvrđuje se da su članovi suglasni s navedenim prijedlogom.

Predsjednica Povjerenstva predlaže usvajanje zapisnika sa 72. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Predsjednica Povjerenstva kao izvjestiteljica u predmetu **M-165/19 na zahtjev dužnosnika TOMISLAVA TOLUŠIĆA, zastupnika u Hrvatskom saboru,**  iznosi predmet i navodi da dužnosnik u zahtjevu navodi da bi on ili njegova supruga osnovali obiteljsko poljoprivredno gospodarstvo koje bi se bavilo isključivo poljoprivrednom proizvodnjom. Dužnosnik od Povjerenstva traži mišljenje mogu li on ili njegova supruga osnovati OPG te može li se navedeni OPG, nakon što bude osnovan, javljati na javne natječaje za dodjelu sredstava koje raspisuju resorna ministarstva i državne institucije, pritom prvenstveno misleći na dodjelu sredstava iz fondova Europske unije. Dužnosnik od Povjerenstva također traži mišljenje može li on osobno ili njegova supruga javiti na javno nadmetanje za kupnju nekretnina koje provodi neko od državnih tijela.

Izvjestiteljica predlaže da se donese mišljenje da dužnosnik i njegova supruga, mogu za vrijeme profesionalnog obnašanja dužnosti zastupnika u Hrvatskom saboru, biti nositelji obiteljskog poljoprivrednog gospodarstva registriranog isključivo za obavljanje poljoprivredne djelatnosti. Ukoliko bi OPG bio registriran i za obavljanje dopunskih djelatnosti, nositelj istog ne bi mogao biti dužnosnik, već isključivo dužnosnikova supruga. Na temelju članka 17. stavka 1. ZSSI-a OPG čiji nositelj je dužnosnik ne može stupiti u poslovni odnos s tijelom javne vlasti kojem dužnosnik obnaša dužnost. Na temelju članka 18. ZSSI-a o namjeri stupanja u poslovni odnos između tijela javne vlasti u kojem dužnosnik obnaša dužnost i OPG-a čiji nositelj je supruga dužnosnika, dužnosnik je obvezan pravodobno obavijestiti Povjerenstvo koje će mu dati mišljenje s uputama za postupanje u cilju izbjegavanja sukoba interesa dužnosnika i osiguranja postupanja u skladu sa ZSSI-em. Načelno nema zapreke da se OPG čiji nositelj je dužnosnik ili njegova supruga javi na javni natječaj za dodjelu sredstava raspisan od strane tijela javne vlasti u kojima dužnosnik ne obnaša dužnost.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-166/19 na zahtjev dužnosnika NEŠ SINOŽIĆA, općinskog načelnika Općine Brtonigla,** iznosi predmet i navodi kako dužnosnik u predmetnom zahtjevu navodi da je podnio zahtjev za kupnju nekretnine na Natječaj za kupnju stanova, neizgrađenog građevinskog zemljišta za gradnju obiteljskih kuća i izgrađenih obiteljskih kuća u sklopu realizacije Programa zadovoljavanja stambenih potreba građana Općine Brtonigla – Verteneglio po povoljnijim uvjetima, Zapisnikom komisije koja je otvarala zahtjeve predloženo je općinskom načelniku donošenje odluke o sklapanju ugovora o kupnji nekretnine, obzirom da je bio podnositelj zahtjeva s najviše bodova.

Izvjestiteljica navodi kako je Povjerenstvo po zaprimljenom zahtjevu za davanjem mišljenja zatražilo dopunu istoga, u svrhu utvrđenja svih okolnosti relevantnih za donošenje mišljenja dužnosniku.

Izvjestiteljica iznosi prikupljene podatke i dokumentaciju i predlaže davanje mišljenja da dužnosnik može sudjelovati na Natječaju za kupnju stanova, neizgrađenog građevinskog zemljišta za gradnju obiteljskih kuća i izgrađenih obiteljskih kuća u sklopu realizacije Programa zadovoljavanja stambenih potreba građana Općine Brtonigla - Verteneglio po povoljnijim uvjetima, ali uz slijedeća ograničenja: dužnosnik ne smije sudjelovati u radnjama koje provodi Općina Brtonigla u svezi s predmetnim Javnim natječajem, upućuje se dužnosnik da na internetskim stranicama Općine Brtonigla javno objavi okolnost da sudjeluje u Javnom natječaju koji provodi Općine Brtonigla, zajedno s predmetnim Mišljenjem Povjerenstva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tončica Božić kao izvjestiteljica u predmetu **M-168/19 na zahtjev dužnosnika MARINA PERNJAKA, općinskog načelnika Općine Kolan,** iznosi predmet i navodi kako dužnosnik u zahtjevu za davanjem mišljenja navodi da želi kupiti brod od vlasnika koji je otac osobe koja je vlasnik i direktor trgovačkog društva OPTIMA GRADNJA d.o.o. iz Novalje, a koje je Općina Novalja kao naručitelj povremeno angažirala radi izvođenja građevinskih radova. Dužnosnik ističe da bi ugovor bio ovjeren kod javnog bilježnika, a da bi se isplata također provela pred javnim bilježnikom, dok je kupoprodajna cijena realna tržišna cijena rabljenog plovila.

Izvjestiteljica predlaže davanje mišljenja da sukladno odredbama ZSSI-a, nema zapreke da dužnosnik Marin Pernjak, općinski načelnik Općine Kolan, osobno kupi rabljeni brod, po tržišnoj cijeni i uz nespornu isplatu cjelokupne kupoprodajne cijene, od fizičke osobe čiji sin je vlasnik i direktor trgovačkog društva od kojeg je Općina Kolan povremeno nabavljala građevinske radove.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Tončica Božić kao izvjestiteljica u predmetu **M-169/19 na zahtjev dužnosnika MARINA MANDARIĆA, gradonačelnika Grada Đakova** iznosi predmet inavodi kako dužnosnik u zahtjevu u bitnome navodi da je na lokalnim izborima 2017. godine izabran za gradonačelnika Grada Đakova te je na dužnost stupio 12. lipnja 2017., a dužnost gradonačelnika obnaša profesionalno. Grad Đakovo osnivač je Gradske knjižnice i čitaonice u kojoj je raspisan natječaj za zapošljavanje knjižničara na neodređeno vrijeme. Sukladno odredbama Statuta ravnatelj raspisuje natječaj i odlučuje o prijemu u radni odnos. Dužnosnik traži mišljenje postoji li sukob interesa ukoliko se njegova supruga, koja je diplomirana knjižničarka, javi na raspisani natječaj te bude primljena na radno mjesto knjižničara u Knjižnici. Isto tako, traži mišljenje postoji li sukob interesa ukoliko druga gradska ustanova, Muzej Đakovštine Đakovo, raspiše natječaj za prijam knjižničara, a njegova se supruga prijavi na natječaj i bude primljena u radni odnos.

Izvjestiteljica predlaže davanje mišljenja kako nema zapreke da supruga dužnosnika Marina Mandarića sudjeluje u natječaju za zapošljavanje kojeg će provesti Gradska knjižnica i čitaonica Đakovo u svrhu prijema u radni odnos na radno mjesto knjižničara na neodređeno vrijeme te eventualno bude i primljena na navedeno radno mjesto. Isto tako, ukoliko Muzej Đakovštine Đakovo raspiše natječaj za prijam knjižničara u radni odnos, nema zapreke da supruga dužnosnika Marina Mandarića, gradonačelnika Grada Đakova, sudjeluje u tom natječaju te eventualno bude i primljena na navedeno radno mjesto. Dužnosnik će se uputiti da deklarira Gradskom vijeću Grada Đakova okolnost da se osoba povezana s njim (supruga) prijavila na natječaj za zapošljavanje na radno mjesto knjižničara na neodređeno vrijeme, kako u slučaju natječaja kojeg će provesti Gradska knjižnica i čitaonica Đakovo, tako i u slučaju potencijalnog natječaja Muzeja Đakovštine Đakovo, kao i okolnost eventualnog zasnivanja radnog odnosa. U slučaju odabira povezane osobe za predmetno radno mjesto, upućuje se na isti način deklarirati vrstu povezanosti gradonačelnika i osobe povezane s njim. Okolnost povezanosti gradonačelnika i navedene povezane osobe ne smije biti prednost pri zapošljavanju u odnosu na druge potencijalne kandidate. Nadalje, dužnosnik je dužan izuzeti se od svakog, pa i posrednog sudjelovanja u provođenju tih natječaja, a osobito od neposrednog ili posrednog utjecaja na donošenje odluke o najboljem kandidatu, odnosno donijeti posebnu odluku kojom će za provedbu procedure prijma u službenički odnos na radno mjesto knjižničara imenovati jednog od svojih zamjenika. Ukoliko dužnosnikova supruga bude primljena na radno mjesto knjižničara u Muzeju, uputit će se dužnosnika da se u svim budućim situacijama kod poduzimanja radnji na koje je ovlašten Statutom Muzeja Đakovštine Đakovo (predlaganje, razmatranje, davanje suglasnosti na odluke, imenovanje članova Upravnog vijeća i ravnatelja i sl.), izuzme iz takvih postupaka, odnosno da za poduzimanje takvih radnji ovlasti drugu osobu (svog zamjenika).

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da raspravljanje o 4. točci dnevnog reda nije dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,30 sati.

**Zapisnik sastavio**

**savjetnik u Uredu Povjerenstva: Predsjednica Povjerenstva:**

**Ivan Matić, dipl.iur. Nataša Novaković ,dipl.iur.**